ועדת הכלכלה, כנסת 20, פרוטוקול מספר 793, 2018-06-25 11:30

עבד אל חכים חאג' יחיא: אנחנו פותחים את הישיבה בנושא:

עבד אל חכים חאג' יחיא: הצעת חוק הגז (בטיחות ורישוי) (תיקון מס' 6) (הארכת תקופות מעבר).

עבד אל חכים חאג' יחיא: קודם כול הצגה.

צחי בר-ציון: אני אפרט.

צחי בר-ציון: בעצם בהמשך למה שאמרנו בישיבה הקודמת ובהמשך לאותה הסדרה שנעשתה עם הגופים הבודקים, והיו בה כל מיני הוראת מעבר, הייתה הוראת מעבר מאוד מאוד ספציפית שדיברה על נושא של סמכויות של הממונה על הבטיחות.

צחי בר-ציון: באותן הוראות הסדרה נעשתה הסדרה שאומרת בסעיף 8י, שגופים וגורמים מסוימים יכולים לפנות לממונה על הבטיחות, אם הם חושבים שיש איזושהי סכנה או איזושהי בעיה עם איזשהו מתקן צריכה שאושר על-ידי הגופים הבודקים, הם פונים אליו, והוא יכול לעשות כמה פעולות.

צחי בר-ציון: אחת הפעולות שהוא יכול לעשות זה בעצם לבקש מגוף בודק לבוא ולבדוק את המתקן.

צחי בר-ציון: מכיוון שההסדרה הזאת, כמו שכבר דיברנו מקודם, נעשתה תוך כדי תנועה, הייתה בעיה שלא היו עדיין מספיק גופים בודקים מוסמכים, ובעצם לתוך החוק הוסמך מכון התקנים לאשר את כל סוגי המתקנים שדיברנו עליהם מקודם, מתקני צריכה, CNG.

עבד אל חכים חאג' יחיא: כמה בודקים יש לנו היום?

עבד אל חכים חאג' יחיא: כי לא היו קודם, ואמרנו שתוך כדי תנועה.

עבד אל חכים חאג' יחיא: השאלה אם זה השתפר.

עבד אל חכים חאג' יחיא: כמה התווספו?

עבד אל חכים חאג' יחיא: כי אני לא רוצה שאנחנו מכפילים פי שלושה מחצי שנה לשנה וחצי, ובסוף השנה וחצי נבוא גם עוד פעם ונגיד: תשמעו, אותו מצב של היום אחרי עוד זמן.

צחי בר-ציון: אני אנסה לענות.

צחי בר-ציון: הנקודה היא שבעצם אותה הסדרה נעשתה, מה שאמרנו גם מקודם, שהיא הוציאה את זה בעצם מרשות הגז הטבעי והעבירה את זה לרשות להסמכת מעבדות ולממונה על התקינה במשרד הכלכלה.

צחי בר-ציון: אני לא בקיא במספרים, אני רק יודע שהם מאוד מאוד קטנים.

עבד אל חכים חאג' יחיא: אני חושב שכאתה בא ואומר במקום חצי שנה שנה וחצי, אתה צריך לבוא עם מידע מסוים שלפיו אתה מבקש.

עבד אל חכים חאג' יחיא: למה לא שנתיים?

עבד אל חכים חאג' יחיא: למה לא שנה?

צחי בר-ציון: אני אנסה להסביר.

צחי בר-ציון: אני רק אומר שהמידע המדויק נמצא אצל הרשות להסמכת מעבדות.

צחי בר-ציון: אני אגיד את מיטב ידיעתי, זה מה שניסיתי להגיד, בסדר?

עבד אל חכים חאג' יחיא: טוב.

צחי בר-ציון: למיטב ידיעתי, חוץ ממכון התקנים, שהוא בעצם מוסמך בתוך החוק לכל הסוגים, הוסמכו עוד שני גופים שלמיטב ידיעתי לא הוסמכו לכל סוגי הנושאים שדיברנו עליהם.

צחי בר-ציון: אבל כמו שאמרתי, מי שידע הכי טוב זאת הרשות להסמכת מעבדות.

צחי בר-ציון: אני אנסה לחזור לנקודה ואסגור גם את המעגל.

צחי בר-ציון: מה שאנחנו מבקשים בעצם זה שבגלל שאין מספיק גופים בודקים שהוסמכו, כדי שאם ניקלע למצב שבו הממונה על הבטיחות יצטרך לבדוק דרך אחד מהגופים הבודקים, בדרך כלל סביר להניח שזה יהיה גם בזמנים או בשעות מאתגרות.

צחי בר-ציון: לכן בתקופת מעבר נקבע שגם אם מכון התקנים הוא זה שבדק את אותו מתקן, הממונה על הבטיחות יוכל להיעזר בו, מכיוון שיש בעיה עם ההסמכה, וכרגע היא לא מספיקה כמו שהיינו רוצים.

צחי בר-ציון: אבל כמו שאמרתי, אני לא הגוף שיכול לפרט בעניין.

צחי בר-ציון: אנחנו מבקשים להאריך את התקופה.

עבד אל חכים חאג' יחיא: השאלה אם עובדים להסמיך אנשים, להכשיר אנשים, ובסוף התקופה הזו האם נגיע למצב שיש לנו.

צחי בר-ציון: אולי האוצר יודע עוד פרטים על העניין.

צחי בר-ציון: אני פחות בקיא.

טל שפסה היימן: דיברתי הבוקר עם הרשות להסמכת מעבדות, חבל שהם לא כאן להגיד בעצמם.

טל שפסה היימן: משיחתי עמם, וכמו שאמר צחי, זה באמת אצלם.

טל שפסה היימן: יש שני גופים בודקים נוספים מלבד מכון התקנים, אחד מהם הוסמך לכל התהליך.

עבד אל חכים חאג' יחיא: כולל CNG?

טל שפסה היימן: כן, אחד מהם הוסמך לכל התהליכים שצריך עבורם בדיקות; והשני באמת הוסמך להכול, פרט לנושא של תחנות תדלוק וגז טבעי דחוס.

עבד אל חכים חאג' יחיא: לכן אנחנו מסתפקים במה שיש עכשיו.

עבד אל חכים חאג' יחיא: זה יספיק אם אנחנו נאריך בשנה וחצי במקום חצי שנה?

טל שפסה היימן: קודם כול, כבר נשאר באמת יחסית מעט זמן, אנחנו מדברים על עד מרס 2019, שזה באמת פחות משנה.

טל שפסה היימן: הם טוענים שיש היום בתהליך בין שניים לעשרה גופים, אני ממש מצטטת, כי זה לא התחום שלנו, טוענים שיש גופים שנמצאים בתהליך, לא מעט, ושזה עניין של כמה חודשים.

טל שפסה היימן: לכן יש סבירות שעד מרס יהיו עוד גופים מוסמכים.

טל שפסה היימן: האם זה יקרה או לא יקרה?

עבד אל חכים חאג' יחיא: יסיימו את העבודה.

עבד אל חכים חאג' יחיא: תראי, אני לא רוצה שבסוף - -

טל שפסה היימן: הם טוענים שיש כזאת אפשרות.

עבד אל חכים חאג' יחיא: - - במרס בשנה שבא יכנסו לעבודה הם לא יספיקו לסיים.

טל שפסה היימן: שוב, אני לא רוצה להעיד בשמם כי הם הגוף המקצועי, הם גם אמרו שהפרטים האלה חסויים ולכן הם לא אומרים יותר.

עבד אל חכים חאג' יחיא: הפרטים חסויים?

לאה ורון: אולי מבחינה עסקית.

צחי בר-ציון: רק לחדד משהו אחד.

צחי בר-ציון: נראה לי שיש פה איזה בלבול בין שני הדברים.

טל שפסה היימן: רק לסיים את המשפט, צחי.

טל שפסה היימן: הם טוענים שיש אפשרות שעד מרס יוסמכו עוד גופים, כי יש בתהליך.

עבד אל חכים חאג' יחיא: מאיזה טעמים הם חסויים?

טל שפסה היימן: הם אומרים שכשגוף נמצא בתהליך הסמכה אי-אפשר לחשוף עליו פרטים.

טל שפסה היימן: אז שאלתי האם אפשר לדעת כמה גופים נמצאים בתהליך, האם שניים או עשרה?

טל שפסה היימן: הוא אמר בין לבין.

טל שפסה היימן: אבל שוב, אלו באמת פרטים בידי הרשות להסמכת מעבדות.

איתי עצמון: היום יש שניים.

טל שפסה היימן: היום שניים כבר עברו את התהליכים, אבל לאחד מהם יש תהליך אחד שהוא לא מוסמך לו.

טל שפסה היימן: אני יכולה להבין שמבחינת הרשות זה קצת בעייתי.

צחי בר-ציון: אבל חשוב לי רק לחדד, נראה לי שיש פה איזה ערבוב בין שני הדברים.

צחי בר-ציון: ברשות היושב-ראש, מה שאנחנו מבקשים המשמעות שלו היא לא להאריך את התקופה שבה יוסמכו או לא יוסמכו הגופים הבודקים.

צחי בר-ציון: ככל שיוסמכו גופים בודקים הם יכולים להיות מוסמכים כל רגע, זאת לא הבקשה שלנו.

צחי בר-ציון: הבקשה שלנו היא רק - - -

עבד אל חכים חאג' יחיא: אני מבין, אבל אתה אמרת:

עבד אל חכים חאג' יחיא: היות שעשינו את זה תוך כדי תנועה ובחוק הראשי קבענו חצי שנה, אנחנו עכשיו רוצים שנה וחצי כי עוד לא הספקנו, כי אין לנו את הגופים שיכולים לעשות את הבדיקה, לכן עניתי בדיוק למה שצריך.

צחי בר-ציון: כן, אבל לא לנקודה הזאת.

צחי בר-ציון: מה שאני מנסה להגיד - - -

איתי עצמון: סליחה.

איתי עצמון: ומעבר לכך, בדברי ההסבר כתבתם: "מאחר שנכון להיום מספר המוסמכים לבצע בדיקות שכאלה מועט, מוצע להאריך" את התקופה.

צחי בר-ציון: ברור.

איתי עצמון: השאלה כמה גופים יש וכמה גופים יוסמכו, זאת שאלה מאוד רלוונטית.

צחי בר-ציון: אין ספק שזאת השאלה.

צחי בר-ציון: אין ספק שזאת שאלה רלוונטית.

צחי בר-ציון: אני רק מנסה להגיד שההסמכה או לא ההסמכה, הכמות שלהם היא רלוונטית להארכה שלנו, אבל היא רלוונטית לעניין – היא כן משליכה – אבל היא לא הבקשה שלנו לרמה של האם יהיו גופים בודקים שיאשרו את המפעלים.

צחי בר-ציון: זה ברור שככל שיהיו יותר גופים הרי זה מבורך.

צחי בר-ציון: הארכת תקופת המעבר הזאת לא מונעת את ההסמכה שלהם, הם יכולים להיות מוסמכים, ונשמח על כל רגע שיוסמכו.

עבד אל חכים חאג' יחיא: אני לא מדבר על למנוע.

עבד אל חכים חאג' יחיא: אני מדבר על היום של סוף השנה וחצי במקום חצי שנה, אנחנו לא נצטרך להאריך עוד פעם בגלל שאין לנו מספיק בודקים.

צחי בר-ציון: אני אישית חושש שכן, אבל אני לא יודע לענות לך.

עבד אל חכים חאג' יחיא: זאת בעצם השאלה.

עבד אל חכים חאג' יחיא: השאלה הייתה מראש אם עשיתם את הסנכרון הזה, אם בדקתם כמה יש, ואם אפשר להספיק.

עבד אל חכים חאג' יחיא: יכול להיות שהיה מקום לבוא ולהגיד שנתיים.

עבד אל חכים חאג' יחיא: זו הייתה השאלה, לא מעבר.

צחי בר-ציון: זאת שאלה מצוינת.

צחי בר-ציון: גם כשזה היה זה היה חלק מחוק ההסדרים, עברה איזו תקופה, אני מודה שאז היינו אופטימיים כנראה אולי.

איתי עצמון: שני חוקי הסדרים.

איתי עצמון: היה חוק הסדרים אחד - - - כל הרפורמה.

צחי בר-ציון: אני מדבר על החוק הזה.

איתי עצמון: ובחוק הסדרים לאחר מכן תוקן החוק הזה, תוקנו בדיוק הוראות המעבר האלה.

צחי בר-ציון: אני מדבר על חוק ההסדרים הזה, ואני אומר שיכול להיות שאז אולי היינו קצת אופטימיים.

עבד אל חכים חאג' יחיא: ועכשיו?

עבד אל חכים חאג' יחיא: אני לא רוצה שנגיד פסימיים, אני רוצה שגם נהיה אופטימיים.

עבד אל חכים חאג' יחיא: אתה לא יכול להצהיר שנהיה אופטימיים.

צחי בר-ציון: אני לא הרשות להסמכת מעבדות, אז קצת קשה לי.

ארז דאלי: אדוני היושב-ראש.

עבד אל חכים חאג' יחיא: בבקשה.

ארז דאלי: הדילמה הזאת מכניסה אותנו – אנחנו צריכים לעמוד עד 2020 בתקינה החדשה.

ארז דאלי: זה שהיום יש בארץ שני גופים בודקים, א'.

ארז דאלי: זה לא יוצר מצב תחרותי טוב, ומס' המתקנים שאני צריך לבדוק הוא רב מאוד; ו-ב'.

ארז דאלי: אני צריך להתמודד מול שני גופים בודקים שצריכים לבדוק מס' רב שבתחנות בפרק זמן קצר מאוד.

ארז דאלי: זה יוצר בעייתיות לנושא שהתייחסתי אליו גם קודם, זה יוצר מצב של לוח זמנים צפוף ולא ריאלי.

עבד אל חכים חאג' יחיא: אבל מה ששמענו בין שתיים לעשר, ככה באמצע, אפילו לא אמרו לא שש ולא שבע - - -

ארז דאלי: אבל אם זה יהיה רק ב-2019, ואנחנו חברה ממשלתית שחייבת לעשות תהליך מכרז ותהליך שקוף, אז זה לא מאפשר לנו.

עבד אל חכים חאג' יחיא: אתה יכול לעשות את התהליך כי יש לך שניים היום שהם יכולים להתחרות ביניהם.

ארז דאלי: עשינו את השניים, אבל זה עדיין לא מספיק.

עבד אל חכים חאג' יחיא: אז זה לא אומר שאתה צריך להתעכב עד מרס 2019.

ארז דאלי: לא מתעכבים.

ארז דאלי: אנחנו בעיצומו של תהליך, אבל זה לא יוצר מצב של תחרות שיש לך בין הגופים הבודקים בהיקף פעילות רחב.

עבד אל חכים חאג' יחיא: אני שואל, החצי שנה שהייתה בחוק, האם היא הסתיימה?

צחי בר-ציון: סליחה, לא שמעתי.

עבד אל חכים חאג' יחיא: בחוק הייתה חצי שנה, ואנחנו מבקשים היום שבכל מקום שהייתה חצי שנה יהיה שנה וחצי.

צחי בר-ציון: כן, היא הסתיימה.

עבד אל חכים חאג' יחיא: הסתיימה.

עבד אל חכים חאג' יחיא: מתי?

עבד אל חכים חאג' יחיא: השאלה אם השנה וחצי ממה שהבנתי מסתיימים במרס.

טל שפסה היימן: במרס 2019.

טל שפסה היימן: עברה לנו כבר החצי שנה.

צחי בר-ציון: התקופות הסתיימו ב-30 במרס 2018 וב-1 במרס 2018, כל אחד לפי הסוג שלו.

איתי עצמון: לפני כשלושה חודשים.

צחי בר-ציון: לפני כשלושה חודשים.

צחי בר-ציון: אבל מכיוון שלא היה צורך להשתמש כרגע בגוף בודק כזה במכון התקנים למתקן שהוא זה שהבדק במסגרת סעיף 8י, לכן אין בעיה.

צחי בר-ציון: אם השאלה היא על תקופת הרטרו, להבנתי אין בעיה עם תקופת הרטרו.

עבד אל חכים חאג' יחיא: אני לא מדבר על הרטרו, אני מדבר על - - -

איתי עצמון: כלומר, לא ניתנו בכלל הוראות המנהל לפי סעיף 8י לחוק.

צחי בר-ציון: לא היה שימוש במכון התקנים לפי סעיף 8י למתקן שהוא בדק, ולכן לא התעוררה בעיה.

צחי בר-ציון: אבל היא יכולה להתעורר כל רגע, ולכן אנחנו צריכים לפתור את הבעיה.

עבד אל חכים חאג' יחיא: הבנתי.

עבד אל חכים חאג' יחיא: אבל השנה וחצי, כבר חצי ממנה עברה.

עבד אל חכים חאג' יחיא: תשעה חודשים כבר עברו.

צחי בר-ציון: לצערנו כן.

עבד אל חכים חאג' יחיא: לצערנו.

צחי בר-ציון: עד שהגענו.

עבד אל חכים חאג' יחיא: השאלה אם אתם מבקשים יותר כי אתם לא צריכים לבוא – אני אגיד לך למה.

עבד אל חכים חאג' יחיא: כי יכול להיות שתגיע למרס ותגיע למצב שיהיו בחירות, ובתקופה הזאת העניין הפוליטי - - -

צחי בר-ציון: אנחנו לא נתנגד להארכה.

עבד אל חכים חאג' יחיא: אתה לא תתנגד להארכה, השאלה אם אתה דורש אותה.

עבד אל חכים חאג' יחיא: אנחנו באים לדון במה שאתה מבקש, אם אתה רוצה להאריך אותה.

איתי עצמון: למעשה מכיוון שאין בפני הוועדה, מכל מיני סיבות, נתונים ברורים ביחס למס' או הערכה ביחס למס' הגופים הבודקים שיוסמכו, ומכיוון שהתכלית להצעת החוק היא מספרם המועט של הגופים האלה, אז אין לנו בעצם ודאות האם התקופה הזו היא מספקת או שאינה מספקת.

יאשה יורבורסקי: בסופו של דבר מי שיצטרך לעבוד על-פי זה לצערי אני.

יאשה יורבורסקי: דבר שני, אני גם ממונה בטיחות, זה תפקיד פחות מהנה.

עבד אל חכים חאג' יחיא: פחות מעניין, כן, כי אנחנו חיים בשלום.

יאשה יורבורסקי: נכון.

צחי בר-ציון: לא, בטיחות, לא ביטחון.

עבד אל חכים חאג' יחיא: בטיחות, אני יודע.

עבד אל חכים חאג' יחיא: לא ביטחון, הבנתי.

עבד אל חכים חאג' יחיא: תאמין לי שידעתי, כי אני יושב-ראש ועדת משנה לבטיחות בתאונות עבודה בבניין, אז אני יודע מה זה בטיחות.

יאשה יורבורסקי: אין ספק.

יאשה יורבורסקי: אז אנחנו מבינים אחד את השני מצוין.

יאשה יורבורסקי: מה שקורה על-פי חוק, אם אני מקבל הודעה משמונה בעלי תפקידים שכתובים בחוק בכתב, אני צריך תוך 48 שעות להחליט מה עושים עם הצרכן הזה, עד כדי לסגור, למשוך ולקחת, לשקול.

יאשה יורבורסקי: זה דבר שמכון התקנים צריך לתת לי את הגושפנקה המקצועית לקבלת החלטה.

יאשה יורבורסקי: החלטה לסגור מפעל זאת החלטה לא טריוויאלית.

עבד אל חכים חאג' יחיא: היא מרחיקת לכת, לא פשוטה.

יאשה יורבורסקי: לא טריוויאלית.

יאשה יורבורסקי: ואני חושב שאם ניתן להאריך את התקופה אני מאוד אשמח.

יאשה יורבורסקי: שאלת אותי מבחינה מקצועית.

עבד אל חכים חאג' יחיא: בכמה?

עבד אל חכים חאג' יחיא: אנחנו נציע שנתיים במקום שנה וחצי?

יאשה יורבורסקי: מצוין.

עבד אל חכים חאג' יחיא: מישהו מתנגד?

עבד אל חכים חאג' יחיא: למישהו יש הערות?

עבד אל חכים חאג' יחיא: עוד הערות?

עבד אל חכים חאג' יחיא: עוד השגות?

טל שפסה היימן: אני רק רוצה להגיד שאנחנו חושבים שכן יכולים להיות מוסמכים עוד עד מרס.

טל שפסה היימן: החשש המרכזי של השוק הוא פחות מזה שיש בעיה בלהסמיך אותם, כי הקצב הוא לא מספיק מהיר של ההסמכה, אלא מזה שאין מספיק מפעלים מחוברים.

טל שפסה היימן: זה בעצם משפיע על האם גופים רוצים להגיש או לא להגיש, כי זה עניין של כמה לקוחות יש.

טל שפסה היימן: מצידנו, גם הרשות ומשרד האנרגיה וגם האוצר, עושים הרבה מאוד צעדים להאצת הרשת.

טל שפסה היימן: החשש היחיד שיכול לעלות זה שאם אנחנו מאריכים את זה אנחנו לא קצת בעצם אומרים שגם אנחנו לא מאמינים שהרשת תיפרס, וכאן יש אולי איתות.

עבד אל חכים חאג' יחיא: השאלה אם אתם מאמינים.

טל שפסה היימן: אנחנו עושים כל כך הרבה מאמצים כדי שזה יקרה.

עבד אל חכים חאג' יחיא: אפילו לא שמעתי אחד שרמז שמאמינים.

טל שפסה היימן: אז אנחנו כן מאמינים.

טל שפסה היימן: אומר לך גם מנכ"ל חברת חלוקת גז שהוא רואה את כל הדברים האלה קורים, ואלו באמת תהליכים.

טל שפסה היימן: אני חושבת ששנתיים זה אולי קצת הרבה, אבל אם הוועדה חושבת שזה המצב.

עבד אל חכים חאג' יחיא: זה שנה ותשעה חודשים.

עבד אל חכים חאג' יחיא: שנה מהיום הכוונה?

צחי בר-ציון: אני לא חושב שיש קשר בין הדברים, זה העניין.

טל שפסה היימן: למה אתה מתכוון בשנתיים, צחי?

טל שפסה היימן: אולי נגדיר את זה קודם.

עבד אל חכים חאג' יחיא: במקום חצי שנה, המשמעות של שנתיים זה לספטמבר 2019.

עבד אל חכים חאג' יחיא: זאת המשמעות.

טל שפסה היימן: אוקיי, זה לא בלתי סביר.

איתי עצמון: חשוב לי להבהיר נקודה.

איתי עצמון: כמו שנאמר כאן, לא מדובר על הארכת תקופת המעבר.

איתי עצמון: מדובר כאן למעשה על הוראה מאוד מאוד ספציפית שבאה לגבור על הוראה שקיימת בחוק.

איתי עצמון: אנחנו מתקנים עכשיו את הוראות המעבר.

איתי עצמון: אני חוזר רגע לחוק, בחוק נקבע שבעקבות הוראות של המנהל ברשות הגז הטבעי לבדוק מתקנים, כלומר, המנהל יכול להורות לגוף בודק לבצע בדיקת תקינות של המתקן כל עוד הגוף שבודק הוא לא מי שנתן מלכתחילה את האישור למתקן.

איתי עצמון: כלומר, למנוע מעין ניגוד עניינים בבדיקת המתקן.

איתי עצמון: כל מה שמוצע למעשה כאן הוא להאריך את הוראת המעבר שקובעת שבתקופות מסוימות המנהל רשאי לתת הוראה גם למכון התקנים לבדוק את המתקן, גם אם מכון התקנים הוא זה שביצע את הבדיקה הראשונית שלו.

איתי עצמון: זה בעצם כל מהות התיקון המוצע.

איתי עצמון: לא מדובר על הארכה גורפת של תקופת המעבר שנוגעת להסמכת גופים בודקים.

איתי עצמון: לכן אני חושב שהמשמעות היא לא דרמטית בהארכה בחצי שנה נוספת.

צחי בר-ציון: חד-משמעית אני מסכים עם מה שאמר עורך דין איתי עצמון.

טל שפסה היימן: בסדר.

צחי בר-ציון: אני גם רוצה לחדד עוד דבר אחד.

צחי בר-ציון: צריך גם לזכור שכדי שממונה הבטיחות יוכל להתקשר עם הגופים האלה צריך לעשות איתם מכרז, וכדי לעשות מכרז רצוי שיהיו כמה שיותר גורמים שאתה עושה איתם מכרז.

צחי בר-ציון: לכן זה נתון שצריך לשקול.

עבד אל חכים חאג' יחיא: אני חוזר, כי אנחנו צריכים לעבור לישיבה הבאה.

טל שפסה היימן: עד ספטמבר זה סביר בעינינו.

עבד אל חכים חאג' יחיא: עד ספטמבר.

עבד אל חכים חאג' יחיא: אז אתם אומרים שבמקום שנה וחצי שנתיים.

טל שפסה היימן: כן.

עבד אל חכים חאג' יחיא: למישהו יש השגות?

עבד אל חכים חאג' יחיא: אז מעלים להצבעה.

צחי בר-ציון: אני אקריא?

איתי עצמון: כן.

עבד אל חכים חאג' יחיא: כן, בטח.

צחי בר-ציון: "הצעת חוק הגז (בטיחות ורישוי) (תיקון מס' 6), (הארכת תקופת מעבר), התשע"ח–2018 פה רשום "יבוא שנה וחצי", אבל כמו שהתבקשנו "יבוא שנתיים".

צחי בר-ציון: זה התיקון.

עבד אל חכים חאג' יחיא: מי בעד?

עבד אל חכים חאג' יחיא: אתה רוצה להצביע, כבוד היושב-ראש?

איתן כבל: לא.

עבד אל חכים חאג' יחיא: מי בעד?

עבד אל חכים חאג' יחיא: אני בעד.

עבד אל חכים חאג' יחיא: נגד?

עבד אל חכים חאג' יחיא: אין.

עבד אל חכים חאג' יחיא: בעד – פה אחד

עבד אל חכים חאג' יחיא: ההצעה אושרה לקריאה שנייה ושלישית.

איתן כבל: תודה.

עבד אל חכים חאג' יחיא: הישיבה נעולה.